साइट से गलत भारतीय मानचित्र हटाएगा ऑस्ट्रेलिया  
ऑस्ट्रेलियाई सरकार की एक वेबसाइट पर भारत के मानचित्र में जम्मू-कश्मीर और अरूणाचल प्रदेश को भारत के हिस्से के तौर पर नहीं दिखाया गया है।
ऑस्ट्रेलियाई सरकार की एक वेबसाइट पर भारत के मानचित्र में जम्मू कश्मीर और अरूणाचल प्रदेश को भारत के हिस्से के तौर पर नहीं दिखाया गया है। इसका देश में रहने वाले भारतीय समुदाय के लोगों ने कड़ा विरोध किया है।  इस विरोध के बाद ऑस्ट्रेलिया ने माना कि मानचित्र गलत है और इसे वेबसाइट से हटाया जाएगा।  नई दिल्ली में ऑस्ट्रेलियाई उच्चायोग के प्रवक्ता ने रविवार को कहा, मानचित्र गलत है और उसे वेबसाइट से हटाया जा रहा है। ऑस्ट्रेलिया में सरकारी वेबसाइट पर जम्मू कश्मीर और अरूणाचल प्रदेश को भारत के हिस्से के तौर पर नहीं दिखाए जाने के खिलाफ देश में रह रहे भारतीय समुदाय के लोगों ने ऑस्ट्रेलिया सरकार के समक्ष कड़ा विरोध जताया।  आव्रजन और नागरिकता विभाग की वेबसाइट पर भारत का गलत मानचित्र दर्शाया गया था। काउन्सिल ऑफ इंडियन ऑस्ट्रेलियन्स इंक (सीआईए) ने डीआईएसी को अपनी वेबसाइट पर मानचित्र में सुधार करने को कहा था। सीआईए न्यू साउथ वेल्स में भारतीय ऑस्ट्रेलियाई समुदाय का प्रतिनिधित्व करने वाली शीर्ष संस्था है।